У складу са одредбама чл.11. и 12. Закона о удружењима (“Службени гласник РС” бр. 51/09, 99/11 – др. закони и 44/18 – др. закон), на Оснивачкој скупштини одржаној дана 01.07.2019. године у Београду, усвојен је

**С Т А Т У Т**

**САВЕЗА ВИНАРА И ВИНОГРАДАРА СРБИЈЕ**

**Област остваривања циљева**

**Члан 1.**

„Савез винара и виноградара Србије“ (у даљем тексту: Савез) је невладина и непрофитна организација, основана на неодређено време ради остваривања заједничких циљева и инитереса у области виноградарства и винарства који се не би могли појединачно остварити.

**Циљеви удружења**

**Члан 2.**

Циљеви Савеза су:

1. Израда и обједињавање стратегије развоја виноградарства и винарства на територији Републике Србије,

2. Унапређење и заштита географског порекла и квалитета вина,

3. Координација активности у циљу подизања конкурентности виноградарске и винарске производње у Републици Србији,

4. Унапређење производње и успостављање стандарда за производњу квалитетног и врхунског вина са географским пореклом и контролом примене тих стандарда у складу са стандардима виноградарских рејона.

**Члан 3.**

Ради остваривања својих циљева Савез нарочито:

1) Пружа помоћ удружењима – чланицама у унапређењу енолошке праксе,

2) Сарађује са надлежним министарствима и другим савезима и удружењима ради уједначавања регулативе у винарству и виноградарству

3) Успоставља сарадњу са удружењима европских земаља са традицијом контролисања географског порекла

4) Организује семинаре и саветовања ради унапређивања винарства и виноградарства у Србији

5) Објављује публикације о питањима која се односе на винарство и виноградарство, у складу са законом

6) Промовише српска вина и винске регије у земљи и иностранству

7) Координира и израђује стратегију развоја винарства и виноградарства на територији Републике Србије, у сарадњи са регионалним удружењима и ресорним Министарством.

**Назив и седиште**

**Члан 4.**

Назив Савеза је: Савез винара и виноградара Србије

Скраћени назив је: СВС

Савез има седиште у Београду, Булевар Краља Александра бр. 84.

Савез своју делатност остварује на територији Републике Србије.

**Услови и начин учлањивања и престанка чланства**

**Члан 5.**

Члан Савеза може бити свако удружење произвођача вина са озаком географског порекла са територије Републике Србије.

**Члан 6.**

Одлуку о пријему у чланство доноси Скупштина и о томе без одлагања обавештава подносиоца пријаве.

Члан може иступити из чланства давањем писане изјаве о иступању.

Чланство у Савезу може престати због дуже неактивности члана, непоштовања одредаба овог статута или нарушавања угледа Савеза.

Одлуку о престанку чланства доноси Скупштина, на образложени предлог Управног одбора.

Члану се мора омогућити да се изјасни о разлозима због којих је поднет предлог за доношење одлуке о престанку његовог чланства у Савезу.

**Права, обавезе и одговорност чланства**

**Члан 7.**

Члан Савеза има право да:

1) равноправно са другим члановима учествује у остваривању циљева Савеза;

2) непосредно учествује у одлучивању на Скупштини, као и преко органа Савеза;

3) бира и буде биран у органе Савеза;

4) буде благовремено и потпуно информисан о раду и активностима Савеза.

Члан је дужан да:

1) активно доприноси остваривању циљева Савеза;

2) учествује, у складу са интересовањем, у активностима Савеза;

3) плаћа чланарину;

4) обавља друге послове које му повери Управни одбор.

**Унутрашња организација**

**Члан 8.**

Органи Савеза су Скупштина, Управни одбор и Надзорни одбор. Функцију застуника врши заступник – менаџер кога бира Скупштина Савеза двотрећинском већином присутних, а у његовом одсуству функцију заступника врши његов заменик, кога такође бира Скупштина истом процедуром.

**Члан 9.**

Скупштину Савеза чине сви његови чланови.

Скупштина се редовно састаје два пута годишње. Ванредна седница Скупштине може се заказати на образложени предлог Управног одбора, као и на иницијативу најмање једне трећине чланова скупштине. Иницијатива се подноси Управном одбору у писаном облику и у њој се морају навести питања чије се разматрање предлаже.

Седницу скупштине сазива председник Управног одбора, писаним обавештењем о месту и времену одржавања скупштине и предлогу дневног реда. Седницом председава лице које буде, јавним гласањем, изабрано на почетку седнице.

Скупштина:

1) доноси план и програм рада;

2) усваја Статут, као и измене и допуне Статута;

3) усваја друге опште акте Савеза;

4) бира и разрешава председника и чланове Управног одбора;

5) бира и разрешава заступника Савеза;

6) разматра и усваја, најмање једном годишње, извештај Управног одбора;

7) разматра и усваја финансијски план и извештај;

8) одлучује о статусним променама и престанку рада удружења;

9) одлучује о удруживању у савезе и друге асоцијације у земљи и иностранству.

Скупштина пуноправно одлучује ако је присутна најмање једна половина чланова.

Скупштина одлучује већином гласова присутних чланова.

За одлуку о изменама и допунама Статута, статусним променама, избору заступника Савеза и престанку рада Савезаа неопходна је двотрећинска већина гласова присутних чланова.

**Члан 10.**

Управни одбор је извршни орган Савеза, који се стара о спровођењу циљева удружења који су утврђени овим Статутом.

Управни одбор има 5 чланова, које бира и опозива Скупштина.

Мандат чланова Управног одбора траје четири године и могу се поново бирати на исту функцију.

Управни одбор из реда својих чланова бира председника и заменика председника.

**Члан 11.**

Заступник заступа Савез у правном промету и има права и дужности финансијског налогодавца.

Заменик заступника је овлашћен да, у одсуству заступника, заступа Савез и потписује сва финансијска и новчана документа у име Савеза.

**Члан 12.**

Управни одбор:

1) руководи радом Савеза између две седнице Скупштине и доноси одлуке ради остваривања циљева Удружења;

2) организује редовно обављање делатности Савеза;

3) поверава посебне послове појединим члановима;

4) доноси финансијске одлуке;

5) одлучује о покретању поступка за измене и допуне Статута, сопственом иницијативом или на предлог најмање пет чланова Савеза и припрема предлог измена и допуна, који подноси Скупштини на усвајање;

6) одлучује о покретању поступка за накнаду штете у случајевима из члана 25. став 2. Закона о удружењима и, по потреби, одређује посебног заступника удружења за тај поступак;

7) одлучује о другим питањима за која нису, законом или овим статутом, овлашћени други органи Савеза;

Управни одбор пуноважно одлучује ако је присутно најмање једна половина чланова, а одлуке доноси већином гласова свих чланова.

**Члан 13.**

Надзорни одбор контролише финансијско пословање Савеза и о уоченим неправилностима, без одлагања, обавештава Управни одбор.

Надзорни одбор има 5 чланова које бира Скупштина. Мандат чланова надзорног одбора траје четири године и могу бити поново бирани.

Надзорни одбор подноси извештај на свакој седници Скупштине.

Остваривање јавности рада

**Члан 14.**

Рад Савеза је јаван.

Управни одбор се стара о редовном обавештавању чланства и јавности о раду и активностима Удружења, непосредно или путем интерних публикација, односно путем саопштења за јавност, или на други примерени начин.

Годишњи обрачуни и извештаји о активности Савеза подносе се члановима на седници Скупштине Савеза.

**Члан 15.**

Ради остварења својих циљева Савез успоставља контакте и сарађује са другим савезима, удружењима и организацијама у земљи и иностранству.

Савез може приступити међународним савезима и удружењима винара и виноградара, о чему одлуку доноси Скупштина.

Начин стицања средстава за остваривање циљева и располагање средствима

**Члан 16.**

Савез прибавља средства од чланарине, добровољних прилога, донација и поклона, финансијских субвенција и на други законом дозвољен начин.

Савез може прибављати средства и од котизације за семинаре и друге облике образовања из области винарства и виноградарства, као и продајом производа чланица савеза или производа насталих у оквиру едукативних радионица.

**Престанак рада Савеза**

**Члан 17.**

Савез престаје са радом одлуком Скупштине, када престану услови за остваривање циљева Савеза, као и у другим случајевима предвиђеним законом.

**Поступање са имовином Савеза у случају престанка удружења**

**Члан 18.**

У случају престанка рада, имовина Савеза пренеће се на домаће недобитно правно лице које је основано ради остваривања истих или сличних циљева, односно Скупштина ће одлуком о престанку одредити коме се имовина преноси у складу са Законом.

**Изглед и садржина печата**

**Члан 19.**

Савез има печат округлог облика на којем је исписано: **/обавезно мора бити уписан назив удружења и место седишта а остали елементи су по избору/**

**Члан 20.**

На сва питања која нису регулисана овим статутом непосредно ће се примењивати одредбе Закона о удружењима.

**Члан 22.**

Овај Статут ступа на снагу дана од даном његовог усвајања на оснивачкој Скупштини Савеза.

Председавајући оснивачке

Скупштине Савеза

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Веселин Деспотовић